Një kompani në Virxhinia prodhon karburant nga vaji vegjetal
Në kërkim të burimeve alternative të energjisë, vaji i bimëve është duke u bërë një zëvendësim gjithnjë e më popullor i naftës.
Patatet e skuqura janë një artikull i njohur në restorantin Corck Street Taverna në Winchester të Virxhinias. Ato përgatiten në forma të ndryshme dhe shkojnë mirë me shumë ushqime të tjera. Menaxheri i kuzhinës Chris Bennett e blen vajin vegjetal nga Shenandoah Agricultural Products, një kompani e vogël që gjendet vetëm pak kilometra larg. Pas përdorimit të vajit për skuqje, kompania ka plane për një përdorim tjetër të tij. Bio-karburanti është naftë e prodhuar nga bimët. Kompania Shenandoah ka një fermë dhe pajisjet për prodhimin e bio-karburantit. Diane Kearns është drejtuese e kompanisë. Bujqësia është në rënie në këtë rajon, ndërkohë që lagjet në periferi gradualisht po zgjerohen. Zonja Kearns thotë se ajo dëshiron të gjejë një mënyrë për të mbajtur gjallë bujqësinë lokale dhe në të njëjtën kohë të ndihmojë në ruajtjen e mjedisit. Ajo mendon se bio-karburet mund të ndihmojnë në këtë drejtim. Por ajo thotë se nuk po e bën këtë për para. Prodhimi i bio-karburantit është një industri në rritje në mbarë botën. Por zonja Kearns dhe partnerët e saj dallojnë nga të tjerët. Ata i bëjnë të gjitha. Zonja Kearns merret edhe me kultivimin e bimëve vegjetale. Partneri i saj Josh Leidhecker i shëndrron bimët në vaj për skuqjen e patateve, të cilin ia shesin restoranteve lokale. Pastaj vajin e përdorur ata e kthejnë në bio-karburant përmes një sistem që zoti Leidhecker e ka projektuar dhe ndërtuar vetë. Ai ka gjetur një mënyrë për të vendosur të gjitha pajisjet brenda një rimorkio traktori. Pasi ky sistem është i lëvizshëm, dhe procesi kimik është i thjeshtë, ai thotë se mund të funksionojë kudo në botë ku fermerët kultivojnë bimët e nevojshme për prodhimin e vajit. Zonja Kearns thotë se sistemi është gjithashtu ekonomik. Shpenzimet e tyre për prodhimin e bio-karburantit janë pothuajse të njëjta me çmimin e naftës, të cilën ata e blejnë në treg. Ata madje mund ta shesin vajin e tyre për një çmim më të ulët se sa konkurrentët e tyre, duke bërë që Chris Bennett të jetë i kënaqur. Kjo ndihmon edhe fermerët lokalë.